《走佛岩道中》
宋代·利登

避乱走佛岩，依依绝溪水。
有客六弟昆，遮予访行事。
一云分路亡，庶或一不死。
一云相为命，生死同所值。
远逝宿无舂，近逃寇能至。
垂涕赠之言，此身苦难避。
山剽无崖巅，兵骄有城市。
共宋固已非，分光岂云是。
风闻宜邑郛，聚落复烟燬。
沸鼎无清鳞，四瞻谁善地。
不辰自至斯，乾坤古无际。

作者简介：利登（生卒年不详）字履道，号碧涧，南城（今属江西）人，一说金川（今属四川）人。